### NN 125/2025 (1.10.2025.), Pravilnik o autobusnim kolodvorima

MINISTARSTVO MORA, PROMETA I INFRASTRUKTURE

1793

Na temelju članka 99. stavka 11. i članka 101. stavka 4. Zakona o prijevozu u cestovnom prometu (»Narodne novine«, br. 41/18, 98/19, 30/21, 89/21 – Odluka i Rješenje Ustavnog suda Republike Hrvatske, 114/22 i 136/24), ministar mora, prometa i infrastrukture donosi

PRAVILNIK

O AUTOBUSNIM KOLODVORIMA

OPĆE ODREDBE

Članak 1.

Ovim Pravilnikom se utvrđuje opremljenost autobusnih kolodvora, usluge koje se obavljaju u sklopu kolodvorske djelatnosti na autobusnim kolodvorima, sadržaj i način vođenja očevidnika o dolascima i polascima autobusa te način izvješćivanja o utvrđenim nepravilnostima u javnom linijskom prijevozu putnika.

Članak 2.

Ukoliko autobusni kolodvor obavlja svoju djelatnost samo u određenom vremenskom razdoblju tijekom godine, o istom je dužan obavijestiti javnost i sve prijevoznike koji koriste usluge autobusnog kolodvora pisanim ili drugim odgovarajućim putem.

OPREMLJENOST AUTOBUSNIH KOLODVORA

Članak 3.

Za obavljanje kolodvorskih usluga svi autobusni kolodvori moraju imati najmanje:

– dva obilježena i natkrivena perona za prihvat i otpremu autobusa i putnika,

– čekaonicu za putnike koja je grijana i klimatizirana te koja ima mjesta za sjedenje,

– sanitarni čvor,

– prostor namijenjen za prometni ured i za prodaju voznih karata,

– organiziranu prodaju voznih karata,

– istaknuti vozni red s polascima i dolascima autobusa na polaznim/dolaznim peronima i u čekaonici,

– garderobu za prihvat i pohranu prtljage,

– videomonitor na kojem je istaknut vozni red sa informacijama o polascima i dolascima autobusa u realnom vremenu na polaznim/dolaznim peronima i u čekaonici,

– cjelokupni prostor prilagođen za pristup osobama s invaliditetom i osobama sa smanjenom pokretljivošću te

– osigurana i označena najmanje dva parkirna mjesta za osobe s invaliditetom i osobe sa smanjenom pokretljivošću označena sukladno pravilniku kojim se uređuje uporaba parkirališne karte.

Članak 4.

Autobusni kolodvori u gradovima koji imaju 50.000 ili više stanovnika i autobusni kolodvori u sjedištu županija moraju, osim uvjeta iz članka 3. ovoga Pravilnika, najmanje imati:

– pet obilježenih i natkrivenih perona za prihvat i otpremu autobusa i putnika,

– prostor za parkiranje autobusa i

– osiguran bežični pristup internetu.

KOLODVORSKE USLUGE

Članak 5.

(1) Na autobusnim kolodvorima pružaju se najmanje sljedeće kolodvorske usluge:

– prihvat i otprema autobusa i putnika,

– pružanje informacija o polascima i dolascima autobusa,

– parkiranje autobusa,

– prodaja voznih karata i

– čuvanje prtljage.

(2) Prijevozniku koji koristi usluge prihvata i otpreme autobusa na autobusnom kolodvoru, dozvoljeni su dolazak i odlazak s perona autobusnog kolodvora 15 minuta prije i poslije u odnosu na vozni red.

(3) Kolodvorske usluge prihvata putnika iz stavka 1. postavka 1. ovoga članka, a u vezi sa člankom 3. stavkom 1. podstavcima 1., 2., 3., 6., 8., 9. i 10. autobusni kolodvori dužni su pružati u vremenskom razdoblju koji odgovara svim predviđenim polascima i dolascima autobusa sukladno izdanim dozvolama koje u pripadajućem voznom redu sadrže taj autobusni kolodvor.

UTVRĐIVANJE CIJENA KOLODVORSKIH USLUGA

Članak 6.

(1) Autobusni kolodvori iz članka 4. te autobusni kolodvori iz članka 3. ovoga Pravilnika koji ispunjavaju uvjete iz članka 4. mogu za kolodvorske usluge naplaćivati cijenu pristajanja odnosno mogu naplaćivati ulazak u prostor autobusnog kolodvora u iznosu od 6,00 eura (bez PDV-a), a ostali autobusni kolodvori u iznosu od 4,20 eura (bez PDV-a).

(2) Autobusni kolodvori mogu naplaćivati cijenu pristajanja odnosno mogu naplaćivati ulazak u prostor autobusnog kolodvora za linije iz javne usluge u iznosu od 2,00 eura (bez PDV-a).

(3) Sve ostale usluge i cijenu tih usluga autobusni kolodvor određuje u Općim uvjetima obavljanja kolodvorske djelatnosti, kao i Cjenikom usluga autobusnog kolodvora koji je sastavni dio Općih uvjeta obavljanja kolodvorske djelatnosti.

SADRŽAJ I NAČIN VOĐENJA OČEVIDNIKA O POLASCIMA I DOLASCIMA AUTOBUSA

Članak 7.

(1) Očevidnik o polascima i dolascima autobusa se sastoji od prometnog dnevnika polazaka i prometnog dnevnika dolazaka u javnom linijskom prijevozu putnika.

(2) Prometni dnevnik polazaka i prometni dnevnik dolazaka autobusa u javnom linijskom prijevozu putnika najmanje mora sadržavati:

– datum,

– broj linije u upisniku po vremenu polaska/dolaska po voznom redu,

– broj linije javne usluge po vremenu polaska/dolaska po voznom redu,

– naziv linije s polaznim i završnim stajalištem,

– skraćenu naznaku tvrtke odnosno naziva prijevoznika,

– registarsku oznaku autobusa,

– vrijeme polaska/dolaska po voznom redu,

– vrijeme stvarnog polaska/dolaska i

– zakašnjenje izraženo u minutama.

(3) Očevidnik o polascima i dolascima autobusa mora se voditi u elektronskom obliku te mora biti javno objavljen do 10. dana u mjesecu za prethodni mjesec, na web-stranici autobusnog kolodvora.

(4) Očevidnik o polascima i dolascima autobusa vodi se na propisanom obrascu koji je tiskan uz ovaj Pravilnik i koji je njegov sastavni dio.

IZVJEŠĆIVANJE O UTVRĐENIM NEPRAVILNOSTIMA U ODRŽAVANJU JAVNOG LINIJSKOG PRIJEVOZA

Članak 8.

(1) Pružatelj kolodvorskih usluga na autobusnom kolodvoru u izvješću o neobavljanju prijevoza na odobrenim linijama kojeg dostavlja inspekciji cestovnog prometa mora najmanje navesti:

– na kojim linijama prijevoz nije održavan (navesti broj linije u upisniku, naziv ili ime prijevoznika, početno i završno stajalište linije ili drugi podatak iz kojeg je jasno razvidno o kojoj liniji i o kojem prijevozniku se radi),

– na kojim linijama je prijevoz održavan suprotno važećem voznom redu ili drugim uvjetima iz dozvole ili ugovora o javnoj usluzi, a posebno značajna odstupanja od voznog reda i neredovitost prometovanja (navesti broj linije u upisniku, naziv ili ime prijevoznika, početno i završno stajalište linije ili drugi podatak iz kojeg je jasno razvidno o kojoj liniji i o kojem prijevozniku se radi te opisati nepravilnost),

– sve druge nepravilnosti u odvijanju javnog linijskog prijevoza (navesti broj linije u upisniku, naziv ili ime prijevoznika, početno i završno stajalište linije ili drugi podatak iz kojeg je jasno razvidno o kojoj liniji i o kojem prijevozniku se radi te opisati nepravilnosti).

(2) Značajnim odstupanjima od voznog reda u smislu stavka 1. podstavka 2. ovoga članka, smatraju se:

– redoviti raniji ili kasniji polasci ili dolasci u odnosu na vozni red u vremenu duljem od 30 minuta,

– neodržavanje polazaka/dolazaka sukladno voznom redu.

(3) Izvješće u utvrđenim nepravilnostima iz stavka 1. ovoga članka dostavlja se elektroničkom poštom u PDF formatu ili preporučenom poštom.

ZAVRŠNE ODREDBE

Članak 9.

(1) Danom stupanja na snagu ovoga Pravilnika prestaje važiti Pravilnik o autobusnim kolodvorima (»Narodne novine«, broj 57/18).

(2) Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/25-02/44
 Urbroj: 530-08-2-1-1-25-1
 Zagreb, 22. rujna 2025.

Ministar
 Oleg Butković, v. r.